PIMO มอเตอร์สู่มอ’ไซค์
หากพูดถึงบริษัท ไพโอเนียร์ มอเตอร์ จำกัด (มหาชน) หรือ PIMO หลายคนคงนึกถึงเครื่องปั๊มน้ำ เป็นภาพจำติดตามาโดยตลอด...
29 มี.ค. 2564

สำนักข่าวรัชดา
หากพูดถึงบริษัท ไพโอเนียร์ มอเตอร์ จำกัด (มหาชน) หรือ PIMO หลายคนคงนึกถึงเครื่องปั๊มน้ำ เป็นภาพจำติดตามาโดยตลอด…
เนื่องจากมีความเชี่ยวชาญด้านการผลิตมอเตอร์ หลัก ๆ แบ่งออกเป็น 2 ประเภท ได้แก่ สายน้ำมันกับสายไฟฟ้า เช่น เครื่องสูบน้ำ ปั๊มหอยโข่ง มอเตอร์ที่ใช้ในอุตสาหกรรมทั่วไป มอเตอร์สำหรับสระว่ายน้ำ มอเตอร์ปั๊มบ้าน และมอเตอร์ไฟฟ้าเครื่องปรับอากาศ
ที่ผ่านมา แม้ PIMO จะเป็นเจ้าใหญ่ของตลาด แต่ก็ถูกท้าทายว่าจะถูกดิสรัปชั่นหรือไม่..? ทั้งจากคู่แข่งจีน ซึ่งมีต้นทุนที่ถูกกว่า และเทคโนโลยีที่เปลี่ยนไป…
แต่ก็เห็นการปรับตัวของ PIMO มาตลอด…หนึ่งในนั้นนำไปสู่การผลิตมอเตอร์รถจักรยานยนต์ไฟฟ้า หรืออีวี ซึ่งมีความพร้อมด้านโนว์ฮาวน์อยู่แล้ว
นับเป็นโอกาสใหม่…เป็นตลาดใหม่ของ PIMO ทั้งในแง่รถจักรยานยนต์และมอเตอร์..!!
เห็นได้ชัดจากการไปจับไม้จับมือกับบริษัท จีพี มอเตอร์ (ประเทศไทย) ผู้ผลิตและจำหน่ายรถจักรยานยนต์แบรนด์ GPX เพื่อร่วมกันพัฒนารถจักรยานยนต์ไฟฟ้าให้มีเสถียรภาพและคุณภาพที่ดีในราคาที่สามารถแข่งขันได้ โดยตั้งเป้าเริ่มการผลิตจริงในช่วงไตรมาสที่ 4 ปี 2565
อย่างน้อย ๆ PIMO มีความเชี่ยวชาญด้านมอเตอร์ สามารถซัพพอร์ตให้กับค่ายรถจักรยานยนต์ได้…
ขณะที่ก่อนหน้านี้ก็ไปร่วมทุนวิจัยพัฒนาในโครงการการออกแบบและพัฒนามอเตอร์ไฟฟ้าชนิดไร้แปรงถ่านแบบใช้แม่เหล็กถาวรสำหรับรถจักรยานยนต์ไฟฟ้า กับทางศูนย์เทคโนโลยีอิเล็กทรอนิกส์และคอมพิวเตอร์แห่งชาติ สำนักงานพัฒนาวิทยาศาสตร์และเทคโนโลยีแห่งชาติอีกด้วย
เท่ากับว่า PIMO จากมอเตอร์กำลังคืบคลานไปสู่มอ’ไซค์ (ไฟฟ้า) อย่างเต็มตัว..!!
ถือเป็นการเปิดเกมรุกสู่ธุรกิจอีวี…หลังจากภาครัฐ โดยคณะกรรมการนโยบายยานยนต์ไฟฟ้าแห่งชาติ (บอร์ดอีวี) กำหนดนโยบายชัดเรื่องรถยนต์ไฟฟ้า หรืออีวี ซะที..!! หลังจากปล่อยให้คลุมเครือมานาน…
ด้วยสตอรี่ดังกล่าว PIMO จึงจัดเป็นหุ้นเล็กพริกขี้หนูสวนอีกดอกที่ถูกคาดหวังว่าปีนี้จะโชว์ผลงานแจ่มจรัส..!!
ส่วนจะพุ่งชนเป้าหมายที่ผู้บริหารตั้งไว้ว่ารายได้ปีนี้จะแตะ 1,000 ล้านบาท หรือโต 20–25% ได้หรือไม่..? เป็นช็อตที่ต้องติดตามกันต่อไป
เอาเป็นว่ายังไม่รู้ว่า PIMO กับการแสวงหาโอกาสใหม่ ๆ จากธุรกิจอีวีจะปังปุริเย่แค่ไหน..? ยังไม่มีใครตอบได้
ที่แน่ ๆ เมื่อช่วงปลายสัปดาห์ก่อน นักลงทุนตอบรับข่าวนี้ ด้วยราคาหุ้นที่วิ่งแรลลี่ 2 วันต่อเนื่องเกือบ 20% ขณะที่มูลค่าการซื้อขาย จากที่เทรดกันวันละไม่กี่สิบล้านบาท ก็พุ่งพรวดไปหลายร้อยล้านบาท
แหม๊…มอเตอร์เค้าเครื่องแรงงงส์เว่อร์จริง ๆ…
ยังไงก็ระวังมอเตอร์ดับระหว่างทางโดยไม่ทันตั้งตัวไว้บ้างก็ดีนะ…
นี่ก็เริ่มเห็นสัญญาณมอเตอร์ติด ๆ ดับ ๆ บ้างแล้ว โดยวานนี้ (29 มี.ค.) ราคาหุ้นทรุดไป 2.17% ปิดตลาด 3.60 บาท ด้วยมูลค่าการซื้อขาย 73 ล้านบาท
เดี๋ยวจะหาว่าไม่เตือน…ไม่ได้นะ
…อิ อิ อิ…